Għajnsielem

Għajnsielem helyi tanácsának területe Málta Għawdex (Gozo) és Kemmuna (Comino) szigetein terül el, a Fliegu t'Għawdex (Gozo csatorna) partján. Lakossága 2580 fő. Nevének jelentése békés forrás; angol neve Ainsielem volt. Għajnsielem községen kívüli részei: Mġarr kikötőfalu és Kemmuna szigete. Története A terület első lakott része Mġarr kikötője volt, maga Għajnsielem az utolsó volt Gozo településeinek a sorában, az 1667-es összeírásban még nem szerepel. Mġarrnak (Mugiarro) ekkor 14 háztartásban 57 lakosa volt. Ám a területen lévő források sok betelepülőt vonzottak, így 1710-ben Ramón Perellos nagymester árkádos épületet épített föléjük hat mosómedencével. A név első írott formája hain selem (1587). Lakói kezdetben a Citadella, majd Nadur egyházközségéhez tartoztak. Brichelot és Bremond 1718-as térképén nem szerepel, csupán a Chambray erőd (Forte de Gorza) és Mġarr ix-Xini (Migiar Scini) neve tűnik fel. 1820-ra – egy Mária-jelenés hatására – megépült az első kápolna, 1855. január 26-án pedig Għajnsielem önálló egyházközség lett. 1848-ban lebontották a Garzes-tornyot, anyagából épült meg a kikötőt Nadurral összekötő út hídja. A második világháborút követően a település minden irányban növekedésnek indult. 1954-ben a tér bővítése érdekében lebontották a történelmi árkádot, és eltemették a település nevét adó forrást. 1976-ra elkészült a St. Joseph Band Club épülete, amely szokásos zenei funkcióján kívül a község kulturális életének központja is lett. 1978-ban felszentelték a több mint ötven évig épült új plébániatemplomot. 1994 óta Málta 68 helyi tanácsának egyike. Mġarr Mġarr apró falu Gozo kikötőjében, a sziget legfontosabb kikötője, a maltai kompok végállomása. A kompkikötő modern berendezéseinek (parkoló, utasterminál) építése jelenleg is zajlik. Koordinátái: 36° 1' 28.56", 14° 17' 47.00" Comino A sziget leginkább vadregényes volta, strandjai, barlangjai és történelmi emlékei miatt ismert. Lakóinak száma 4. A tenger által pusztított gránitban évszázadokig búvóhelyet találtak a muszlim kalózok. A lovagok vadászterületnek használták. Azóta lakott. A Santa Marija Tower a sziget őrtornya volt. Gozo lakói kérték az aragóniai kormányzót, hogy biztosítsa Comino védelmét, ám az összegyűlt pénz végül Alfonz király hadjárataira ment el. A Jeruzsálemi Szent János Ispotályos Lovagrend érkezése után két évvel bízták meg Piccino firenzei építészt a torony megtervezésével, aki azonban Valletta építkezésében is segédkezett, így a torony befejezetlen maradt. Végül az 1614-es török támadás után Alof de Wignacourt nagymester fejeztette be. A torony falai 6 méter vastagok, több mint 30 méter magasak, az épület 60 méterrel emelkedik a tenger fölé. Népessége Lakói földműveléssel és halászattal foglalkoztak. Lakóinak száma 1667-ben 54 (még csak Mġarr), 1861-ben 942, 1901-ben 1333, ám ekkor a kivándorlás miatt megállt a növekedés. A háború utáni népességrobbanás megduplázta a lakosság létszámát. Önkormányzata Għajnsielem öttagú helyi tanács irányításával működik. A jelenlegi, hetedik tanács 2012 óta van hivatalban. Eddigi egyetlen polgármestere Francis Cauchi (Nemzeti Párt, 1994-). Nevezetességei Mġarr nevezetességeit lásd a község szócikkében. Plébániatemplom A régi templom hamar kicsinek bizonyult a község számára, ezért attól nem messze földet vásároltak, és Ugo Mallia építészt megbízták a tervek elkészítésével. 1922-ben kezdődött az alapozás. Az építkezés többször leállt, leghosszabb időre 1939 és 1946 között. Több építészcsere után végül 1978-ra készült el a templom. A régi plébániatemplom A templom építése egy Mária-jelenéshez köthető, ahol a Loretoi Szent Szűz felszólította az egyik környékbelit, hogy építsenek templomot neki. A templom 1810 és 1820 között épült. A népesség növekedése miatt a templomot kétszer kibővítették (1867, 1877). Egyéb nevezetességei Szt. Antal ferences rendház St. Ċilja (St. Cecilia) Tower St. Ċilja-kápolna: a középkor végén épült. A 20. században már csak állattartásra használt kápolna 2007-ben tűz áldozata lett, felújítása 2010 januárjában fejeződött be, a tervek szerint kiállítótérként fog működni. Tal-Qiegħan és L-Imrejżbiet: feltehetőleg egyetlen újkőkori település elszórt maradványai a község nyugati határában. Állapotuk miatt sem eredeti méretük, sem funkciójuk nem rekonstruálható biztosan. A kis plató délkeleti sarkán két, egymással szögben érintkező falszakasz áll, 40 méterre délre meglehetősen szabályos, 10 méter átmérőjű körben kövek vannak. A helyi tanács már 1996-ban védettséget kért rájuk, érdemi lépések azóta sem történtek Ix-Xatt l-Aħmar (Vörös-öböl) A Tal-Qiegħan melletti kereszteződésről szól a Borġ Għarib halottja című népies legenda, és a település forrásáról is fennmaradt két történet Kultúra Band clubja a St. Joseph Band Club. Egyéb szervezetei: Għaqda ta' l-Armar Għaqda Drammatika St. Anthony Centre Fireworks Association Rádióadója a Radju Lawretana Sport Labdarúgó-csapata az Għajnsielem Football Club, a 2009/2010-es gozói bajnokság ezüstérmese. Közlekedés Málta felől a menetrend szerinti komppal illetve Valletta és a luqai repülőtér felől hidroplánnal közelíthető meg. Az mġarri kikötőből a 301-es, 303-as és 323-as busz jár Rabat buszpályaudvarára. Komoly tervek készültek egy híd építésére Cominón keresztül a máltai Marfa és Għajnsielem között, ám a lakosság tiltakozása miatt a tervet elvetették. 2011-ben egy alagút ötlete vetődött fel. Jegyzetek Források "Għajnsielem Local Council" (angol nyelven). Hozzáférés: 2010. március 21.. "Local councils: Għajnsielem" (máltai és angol nyelven). Department for Local Government. 2010. május 21. dátummal az eredeti címről archiválva. Hozzáférés: 2010. június 18..: CS1 karbantartás: ismeretlen nyelvkód (link) További információk "Grand Hotel Malta, Mġarr" (angol nyelven). "Comino Hotels & apartements" (angol nyelven).